यात्राएं जीवंत तभी हो सकती हैं जब वे महसूस कर लिखी जायें, और हमें यात्रा पर तभी ले जा सकती हैं जब उन्हें महसूस कर पढ़ा जाये। उससे भी बड़ी बात कि अनुवाद उतना ही शानदार हो। इस पुस्तक में आशुतोष गर्ग ने कमाल का काम किया है। कहीं ये नहीं लगने दिया कि यह अनुवाद है। किताबों में जान डालने वाले लोग अनुवादक भी होते हैं। एक खराब शब्द या वाक्य पूरा रस तहस-नहस कर देता है। उसके बाद किताब के लेखक से विश्वास भी उठ सकता है, लेकिन आशुतोष के अनुवाद को ‘दशराजन’ में पढ़ने के बाद आप उनके द्वारा अनूदित की सभी पुस्तकें पढ़ने की सोचते हैं। सबसे अच्छी खुशी आपको तब मिलती है जब आप उनकी पहली पुस्तक ‘अश्वत्थामा’ को पढ़ते हैं। यह उनका पहला मौलिक उपन्यास है। पॉल ब्रन्टन की पुस्तक ‘गुप्त भारत की खोज’ एक शानदार अनुवाद की मिसाल है। इसका सारा श्रेय आशुतोष गर्ग को जाता है। मंजुल प्रकाशन ने इस अमूल्य दस्तावेज के लिए उन्हें यह कार्य सौंपा जिसके लिए प्रकाशक को शुक्रिया।